EU GDP tek 72% američkog (22/1/04) - 2004-01-21
Glavni uzroci zaostajanja - niska razina investicija, slaba produktivnost, slabo javno financiranje, te niska stopa upošljavanja
Naizgled neuspješan pokušaj Europske unije da do 2010. godine pretekne Sjedinjene Države kao vodeća ekonomija svijeta predmet je izvješća Europske komisije, koje će biti središnja točka ekonomskog summita Unije, u ožujku. U izvješću se kao glavni razlozi slabih ostvarenja europske ekonomije ističu niska razina ulaganja, slaba produktivnost, slabo javno financiranje, te niska stopa upošljavanja. U izvješću se upozorava da bez značajnih poboljšanja 'Unija ne može dostići Sjedinjene Države, jer je trenutni brutto proizvod Unije samo 72 posto američkog'. ****** Izgradnja novih stambenih objekata u Sjedinjenim Državama i u prosincu je bila veća od očekivane, tako da je prošla godina za građevinski sektor u Sjedinjenim Državama bila najbolja u dva desetljeća. Ukoliko se isti tempo izgradnje nastavi i u ovoj godini, bit će izgrađeno više od dva milijuna novih stambenih objekata. I financijske institucije izvješćuju o rekordnom broju zahtjeva za stambenim kreditima. ****** Na tržištu telekomunikacija na prodaju se nudi kompanija AT&T Wireless. Već su i pristigle prve ponude za kupnju od drugih kompanija koje pružaju usluge mobilne telefonije. Ekonomski analitičari prodaju ove kompanije tumače kao prvi korak u konsolidaciji vrlo konkurentnog tržišta mobilne ekonomije.